+ In nomine Domini ego Gualterius Dei gratia Lingonensis episcopus formam compositionis quam inter Cisterciensem ęcclesiam et dominum Ansericum de Monte Regali ego et dux Burgundie Hugo nepos meus cum consilio religiosorum fecimus omnibus per hanc cartam notificare curavi. Itaque prefatus Ansericus domum illam extra muros Divionis super ripam Oscarę sitam de qua inter eos controversia versabatur iniuste se tenere recognovit eamque cum adiacenti vinea et prato atque grangia cunctisque ad ipsam pertinentibus sicut mater mea Mathildis ducissa tenuit ęcclesię Cisterciensi absque aliqua retentione liberam et quietam in mea et ducis manu gurpivit et quicquid preterea ęcclesia predicta in terra de Muressal tenebat et unde investita erat quando ad ipsum terra illa devenit totum preter clausum domini Hugonis eidem ęcclesię in pace dimisit. Cistercienses vero clausum suum predictum quem eis dominus Hugo frater meus in helemosinam dedit eundem Ansericum in vita uxoris suę Sibillę possidere patientur ita quod ipse interim dum eundem clausum tenebit Cisterciensi ęcclesię pro recognitione et investitura IIIIor vini sextarios tempore vindemię annuatim exsolvet et post mortem predictę uxoris eius Cistercienses clausum suum sicut in tempore pactionis huius plantatus erat et muris circumdatus ex integro recuperabunt. Quod si forte contigerit terram de Muressal quam modo dominus Ansericus tenet ad alterius dominium devenire Cisterciensis ęcclesia clausum suum statim recuperabit nec prius de ipsa terra dux aliquem investiet quam Cisterciensibus clausum suum in pace restituat. Ipse quoque Ansericus promisit quod neque ei qui predictam terram tenuerit si forte de ipso clauso predictis fratribus iniuriam facere voluerit neque ulli omnino homini guarentiam portabit. Hoc ipsum ego quoque et dux promisimus et adversus omnes qui contra hęc venire temptaverint fidelem eis guarentiam portabimus et auxilium impendemus. Acta sunt hęc apud Castellionem in mea et ducis presentia. Teste domino Antelmo abbate Castellionis, Rainaldo cellerario et Gisleberto monachis Clarevallensibus, Hunaldo capellano meo et canonico Lingonensi, Boino preposito et Petro maiore Castellionis, Nerioldo de Telece et Ochadetio militibus. Post hęc paucis interpositis diebus ego et dux ad ipsam domum simul convenimus cum multa nobilium tam religiosorum quam secularium frequentia ibique coram omnibus ego et dux per claves eiusdem domus Cisterciensem ęcclesiam de ipsa domo cum omnibus pertinentiis suis sollempniter investivimus clavesque in manu Johannis prioris Cisterciensis ibidem posuimus. Testibus Herveio abbate Sancti Stephani, Johanne canonico eius, Johanne et Guidone monachis Cisterciensibus, Johanne decano Divionensi, Adone cellerario Cisterciensi, Nicholao capellano ducis, Girardo de Reun, Comite de Salz, Willelmo de Orgeol, Lamberto preposito Divionis. Hęc omnia laudavit uxor ipsius Anserici apud Montem Regalem ubi testes interfuerunt hi : Galcherius abbas Flaviniaci, Dalmatius prior de Varenas, Arnaldus monachus Cisterciensis, Galterius de Serce archidiaconus, Girardus de Reun, Nerioldus de Telece. Et ut hęc omnia debitam in perpetuam firmitatem obtineant presentem cartam sigilli mei impressione communire curavi.